ጃዋር፡ ንርግኣትን ዘይርግኣትን ዝውስኖ፡ ተግባር ናይ ፖለቲከኛታት እዩ። ብፍላይ እቲ ገዛኢ ሰልፊ ዝተውሃቦ ሓደራ ኣሎ። ናይ ሓደራ መንግስቲ እዩ። ህዝብና ሓያል ቃልሲ ኣካይዱ፡ ን 27 ዓመታት ክውጽዖ ንዝጸንሐ መላኺ ስርዓት ከይፈተወ ናብ ለውጢ ክመጽእ ገይርዎ እዩ። ንበዓል ኣብዪ ድማ ሓደራ ሂቡ'ሎ። ናብ ዴሞክራሲ ኣስግረና ዝብል ሓደራ ተዋሂብዎ ኣሎ። ካብቲ ሓደራ ሓደ ናጻ፣ ፍትሓውን ንሕንሕ ዝረኣየሉን መረጻ ክካየድ ምግባር እዩ። እዚ ማለት ድማ፡ ናይ መንግስቲ ኣካላት ካብ ዘየድሊ ኢድ ኣታውነት ክቑጠቡ፡ ናብ ገዛኢ ውድብ ከየዳልዉን ጎንጺ ከልዕሉ ዝኽእሉ ነገራት ናይ ዘይምግባር ሓላፍነት ኣለዎም። ተቓወምቲ እውን ብዙሕ ሓላፍነት ኣለዎም። እቲ ገዛኢ ሰልፊ፡ ከምቲ ን 27 ዓመታት ክገብሮ ዝጸንሐ ናብ ምዕፋን እንተኣትዩ፡ ናይ መንግስቲ ሃብትን ትካላትን ንረብሕኡ ዘውዕሎም፡ ንኻልኦት ንምጉናይ ዝጥቀመሎም እንተኾይኑ፡ ተቓወምቲ ድማ ብጣዕሳን ቁጠዐን እናተመርሑ ዝኸዱ እንተኾይኖም ግን፡ ድሕሪ መረጻ ዓብዪ ሓደጋ ከጋጥም ይኽእል እዩ። እዚ መረጻ ብግቡእ እንተተኻይዱ፡ ንሃገርና ትንሳኤ ክኸውን ይኽእል እዩ። ብዘይግቡእ እንተኸይድናዮ ግን፡ ናብ ምብትታን ሃገርን ኩናት ሓድሕድን ከምርሕ ይኽእል እዩ። ቢቢሲ፡ ኣብ መረጻ ንምስታፍ፡ ናእ ኣመሪካ ዜግነትካ ክትመልስ ምዃንካ ክትገልጽ ጸኒሕካ ኢኻ። እቲ ጉዳይ ኣበይ በጽሐ?
